次中丞秦公和西涯阁老韵①
毛伯温 (Ming)
扁舟昨向城西泊，缥缈飞楼表黄鹤②。仙踪杳杳不可寻，万里清风振寥廓。滨江石壁本天凿，内方大别相联络③。春涛带雨溅渔矶④，秋月摇波明佛阁⑤。纵观八极展眉峰，朗吟一曲谐商宫⑥。烟开芳树鹦洲出⑦，云没飞甍鸟道通⑧。高明岂在壮形胜⑨，虚旷时复观民风。长衢花柳走稚子⑩，破屋蓬蒿坐老翁。今古登临总英彦，东西南北平分半。江湖廊庙感希文⑾，莼菜鲈鱼思张翰⑿。凤山先生天下豪⒀，平生仰止今方见⒁。青天白日照丹心⒂，穷谷深山惊铁面⒃。文章孔氏得其传⒄，法律汉庭称老练⒅。甘棠几树直楼阴⒆，霜干虬枝拂层汉⒇。